3 O kemuni tale ga na yalewa vakawati, ni vakamalumalumu vei ira na dui watimuni,+ ke ra sega ni talairawarawa ina vosa ni Kalou, ena rawa ni veisautaki ira na nomuni itovo, ke oni sega mada ga ni tukuna e dua na ka,+2 nira na raica ga na nomuni itovo savasava+ kei na nomuni veidokai dina.3 Me kua ni kemuni idivi na veika e sau—na tali drauniulu, na vakaiukuuku koula+ se na tokari ni isulu saulevu—4 me kemuni idivi ga na tamata e loma, e tokara na isulu e sega ni rusa rawa, oya na yalomalumalumu kei na yalomalua,+ e talei sara ena mata ni Kalou.5 Era dau sauni ira tale ga va qo na yalewa yalosavasava era nuitaka na Kalou ena gauna e liu, nira vakamalumalumu vei ira na watidra,6 me vaka na nona dau talairawarawa vei Eparama o Sera, ni kacivi koya turaga.+ Oni luvena tale ga ke oni caka vinaka tiko ga, oni qai sega ni rerevaka e dua na ka e dau veivakarerei.+7 Kemuni tale ga na tagane vakawati, moni kilai* ira vinaka tiko ga na watimuni ena nomuni bula vata, ni rokovi ira+ nira ka malumalumu sara vei kemuni, nira yalewa, ni oni taukena vata+ na bula e rawati ena loloma soli wale ni Kalou, me kua ni tarovi na nomuni masu.8 Kena ilutua, moni duavata kece ena nomuni rai,*+ ni veikauaitaki, ni veilomani vakaveitacini, ni veinanumi,+ ni yalomalumalumu.+9 Ni kua ni sauma na ca ena ca+ se na veivakasewasewani ena veivakasewasewani,+ moni sauma ena vosa ni veivakalougatataki,+ ni oni a kacivi ena sala qo, me nomuni kina na kalougata.10 Ni “o koya e via marautaka na bula qai raica na siga vinaka, e dodonu me tarova na yamena mai na ka ca+ kei na tebenigusuna mai na veivakaisini.11 Me gole tani mai na ka ca+ qai caka vinaka,+ me qara na veiyaloni, me gumatua sara kina.+12 E wanonovi ira tiko na yalododonu na mata i Jiova,* e vakarorogo tu na daligana ina nodra vakamamasu,+ ia e cati ira na daucaka ca na mata i Jiova.”*+13 O koya gona, o cei me na vakaleqai kemuni ke oni gumatua ena nomuni cakava na ka vinaka?+14 Ke oni vakararawataki mada ga ena vuku ni ka dodonu, oni na marau ga.+ Ni kua ni rerevaka na ka era rerevaka* eso tale, ni kua tale ga ni lomaleqa kina.+15 Moni dokai Karisito ga e lomamuni me vaka ni Turaga, moni qai vakarau tu ena gauna kece moni vakamacalataka nomuni inuinui vei ira kece era taroga, moni vakayacora qo ena yalomalua+ kei na veidokai dina.+16 Me vinaka tiko ga na nomuni lewaeloma,+ mera madua kina+ o ira na beitaki kemuni ra qai vakadiloya na nomuni itovo vinaka ni oni imuri i Karisito.+17 Ni vinaka cake moni vakararawataki ena nomuni cakava na ka e vinaka,+ ke vakatara na loma ni Kalou, e ca moni vakararawataki ena nomuni cakava na ka ca.+18 Ni mate ga vakadua o Karisito me baleta na ivalavala ca,+ na tamata yalododonu ena vukudra na sega ni yalododonu,+ me tuberi kemuni kina vua na Kalou.+ E vakamatei o koya ena yago vakayago,+ ia e qai vakabulai ena yago vakayalo.+19 Ena ituvaki qo e lako tale ga kina me lai vunau vei ira na kabula vakayalo ena valeniveivesu,+20 era a talaidredre ena gauna a wawa voli kina ena vosota na Kalou ena siga i Noa,+ ni ta tiko na waqa+ era vakabulai kina ena waluvu e le vica ga, eratou le walu.+21 Na ka e yaco ya e tiko na kena ivakatakarakara ena vakabulai kemuni tale ga, ya na papitaiso (sega ni kena vakanadakui wale ga na dukadukali ni yago, ia na noda kerea vua na Kalou me savasava na noda lewaeloma),+ e rawati ga ena nona vakaturi o Jisu Karisito.22 E sa tiko o koya ena ligaimatau ni Kalou,+ ni gole i lomalagi, era sa vakamalumalumutaki kece vua na agilosi, na veiliutaki, kei na lewa.+
fij_Latn